**ΠΕΡΙΛΗΨΗ ΚΕΙΜΕΝΟΥ**

**Α. Τι είναι περίληψη**

Είναι η συνοπτική και περιεκτική απόδοση σε συνεχή λόγο ενός κειμένου, η πύκνωση ενός μεγαλύτερου κειμένου που βασίζεται στα βασικά σημεία, πληροφορίες και επιχειρήματα του αρχικού κειμένου.

**Β. Η έκταση της περίληψης**

* **Εκτενής:** κύρια έννοια κειμένου-πλαγιότιτλοι παραγράφων- λεπτομέρειες παραγράφων
* **Συνοπτική:** κύρια έννοια κειμένου (θεματικό κέντρο)-πλαγιότιτλοιπαραγράφων
* **Σύντομη:** κύρια έννοια κειμένου-πλαγιότιτλοι ευρύτερων ενοτήτων

**Γ. Πορεία σύνθεσης περίληψης**

**α. Προεργασία**

**1)**Ανάγνωση του **τίτλου** του κειμένου

**2)**Προσεκτική **μελέτη** του κειμένου για την κατανόηση του περιεχομένου του

**3)**Αναγνώριση **του είδους** του κειμένου(δοκιμιακό, αφηγηματικό, περιγραφικό, κριτικό ,άρθρο…) προκειμένου να χρησιμοποιηθεί η σωστή φράση για την αναφορά του δημιουργού του ( ο συντάκτης του κειμένου, ο δοκιμιογράφος, ο αρθρογράφος…)

**4)**Αποσαφήνιση **του σκοπού** για τον οποίο γίνεται η περίληψη( πληροφόρηση, κριτική, αξιολόγηση)

**5)**Εντοπισμός **του θέματος**) και της **θέσης** του δημιουργού του κειμένου.

**6)**Εντοπισμός των **νοηματικών αξόνων-κέντρων** του κειμένου :

* Αν το κείμενο είναι αφηγηματικό ή περιγραφικό απαραίτητα στοιχεία είναι το γεγονός, ο χώρος, ο χρόνος , τα πρόσωπα και τα αντικείμενα της περιγραφής , στα οποία θα βασιστεί η περίληψη
* Αν το κείμενο είναι στοχαστικό ή κριτικό και περιέχει επιχειρήματα, σχόλια, αιτιολογήσεις, πρέπει να ακολουθηθεί η συλλογιστική πορεία του κειμένου και οι βασικές ιδέες του δημιουργού του.

**7**) Επισήμανσησε κάθε **παράγραφο** των **κύριων συστατικών** της (θεματική περίοδος -λεπτομέρειες -κατακλείδα)

**8)**Υπογράμμιση **των βασικών λέξεων** (λέξεις κλειδιά) και φράσεων του κειμένου που δηλώνουν **το θέμα** και τις **βασικές λεπτομέρειες** της παραγράφου και καταγραφή σημειώσεων αυτών των κύριων σημείων

**9)**Δημιουργία **πλαγιότιτλου** **κάθε παραγράφου**

**β.σύνθεση**

Συνήθως **η περίληψη δομείται σε μια παράγραφο**, στην οποία δίνεται προσοχή στα εξής:

**1)Καταγραφή** σε μια θεματική πρόταση ή περίοδο του **νοηματικού κέντρου** του κειμένου( πχ: ο συγγραφέας/αρθρογράφος/… αναφέρεται- πραγματεύεται-σχολιάζει-αναπτύσσει….. το θέμα/πρόβλημα…)

**2)** Αξιοποίηση των σημειώσεων(8) και του πλαγιότιτλου (9) με δημιουργία **σύντομων, περιεκτικών προτάσεων διατυπωμένων με δικά μας λόγια**

**3)**Κατάλληλη **σύνδεση των κυρίων σημείων** ώστε να επιτυγχάνεται αλληλουχία νοημάτων και συνοχή έκφρασης

**4)**Χρησιμοποίηση κατάλληλων **διαρθρωτικών λέξεων** και φράσεων (βλέπε φωτοτυπία με συνδετικές – διαρθρωτικές λέξεις )

**5)**Χρησιμοποίηση **εκφράσεων που αφορούν στο δημιουργό του κειμένου** και **τρόποι αναδιατύπωσης-πύκνωσης του λόγου**

* **Εκφράσεις που αφορούν στο συγγραφέα:**

Θίγει το θέμα/ αναφέρει/δηλώνει/ επιδοκιμάζει/ αποδοκιμάζει/ επισημαίνει / ισχυρίζεται/ τονίζει / εξηγεί/διευκρινίζει/

προσθέτει /συμπεραίνει /αποδέχεται /διατυπώνει την άποψη /

αντικρούει το επιχείρημα /αμφισβητεί /προβληματίζεται σχετικά με/

υπογραμμίζει /προτείνει……………

* **Τρόποι αναδιατύπωσης- πύκνωσης του λόγου**
* Χρησιμοποίηση συνώνυμων λέξεων-φράσεων(πχ:συνοψίζω –ανακεφαλαιώνω, έμεινα με ανοιχτό το στόμα-ένιωσα έκπληξη….)
* Μετατροπή ρημάτων σε ουσιαστικά ή ουσιαστικών σε ρήματα, όταν είναι δυνατό (πχ: αντιμετώπισαν-η αντιμετώπιση..)
* Αντικατάσταση δευτερευουσών προτάσεων με μετοχές ή επιρρηματικούς προσδιορισμούς (πχ: όταν παρατήρησε-παρατηρώντας/κατά την παρατήρηση)
* Αντικατάσταση ονοματικών προτάσεων με ονοματικά σύνολα( ότι έχουν γίνει βήματα- με την πρόοδο
* Απαλοιφή ονοματικών ή άλλων προσδιορισμών (πχ: όμορφη πόλη-πόλη
* Απόδοση εννοιών της ίδιας οικογένειας(π.χ. οι εφημερίδες, τα περιοδικά , η τηλεόραση, το ραδιόφωνο= τα μέσα μαζικής ενημέρωσης)
* **Αντικατάσταση μιας σειρά ενεργειών από μια φράση που συνοψίζει την όλη πράξη**(π.χ. ξύπνησε, σηκώθηκε από το κρεβάτι, ντύθηκε, πλύθηκε ,έφαγε γρήγορα το πρωινό του ,πήρε τη τσάντα του κι έφυγε για το σχολείο = ετοιμάστηκε και πήγε στο σχολείο)
* **Αντικατάσταση μιας περιόδου από τη λεκτική πράξη που δηλώνει** (π.χ. Η μητέρα του Νίκου είπε στον καθηγητή της τάξης ότι στο γιο της έτυχε μια οικογενειακή υποχρέωση ,κοιμήθηκε αργά και γι’ αυτό δεν ήρθε στο σχολείο την Τρίτη = Η μητέρα του Νίκου δικαιολόγησε τις απουσίες του γιου της )
* **Η σύμπτυξη** στην ίδια περίοδο των νοημάτων δύο ή περισσότερων παραγράφων ,στις οποίες παρατηρείται συνάφεια ως προς το περιεχόμενο ,μέσω δευτερευουσών προτάσεων

**γ. Σημεία που αξίζει να προσεχθούν ιδιαίτερα**

|  |  |
| --- | --- |
| **Τι επιδιώκω** | **Τι αποφεύγω** |
| Πληρότητα κατανόησης κειμένου | Αποφυγή ελλιπούς – μερικής κατανόησης του αρχικού κειμένου |
| Επιλογή των σημαντικότερων πληροφοριών του αρχικού κειμένου | Αποφυγή επιλογής δευτερευουσών ιδεών καθώς και υπερβολικής αφαίρεσης ή γενίκευσης |
| Παρουσίαση με λογική ακολουθία των βασικών πληροφοριών – ιδεών του συντάκτη του κειμένου | Ανακολουθία στην παρουσίαση των βασικών ιδεών του συντάκτη του κειμένου. |
| Αντικειμενική παρουσίαση του περιεχομένου του κειμένου, ιδεών , απόψεων του συντάκτη του | Αποφυγή σχολιασμού - αξιολογικής κρίσης - απόψεων του δημιουργού του κειμένου (δεν επιδοκιμάζουμε ούτε αποδοκιμάζουμε)  Αποφυγή μίμησης ύφους του κειμένου |
| Σύνταξη του κειμένου με ομαλή ροή και συνοχή | Αποφυγή έλλειψης συνοχής μεταξύ των προτάσεων της περίληψης |
| Πύκνωση κειμένου με δικό μας λόγο | Αποφυγή λέξεων ή φράσεων του κειμένου και φυσικά η αντιγραφή ολόκληρων αποσπασμάτων του |
| Σωστή χρήση της γλώσσας (λεξιλόγιο, σύνταξη, ορθογραφία, στίξη)  Χρήση συνήθως τρίτου προσώπου | Αποφυγή ασαφειών, επεξηγήσεων. Ερωτήσεων, παραδειγμάτων, εκφραστικών μέσων και σχημάτων λόγου του αρχικού κειμένου. |
| Σωστή χρήση των διαρθρωτικών λέξεων και φράσεων | Αποφυγή μη χρήσης διαρθρωτικών λέξεων – φράσεων |
| Έκταση περίληψης ανάλογη με το αρχικό κείμενο και με την έκταση που ίσως έχει ζητηθεί. | Αποφυγή υπέρβασης ορίου λέξεων ή πολύ περιορισμένου αριθμού λέξεων από αυτό που ίσως έχει ζητηθεί. |

Ο παραπάνω πίνακας μπορεί φυσικά να αξιοποιηθεί και για την **αξιολόγηση μιας περίληψης**

( αυτοαξιολόγηση – ετεροαξιολόγηση )